CELEX: 
Language: fi
Date: 2021-10-29 00:00:00
Title: KOMISSION DELEGOITU ASETUS (EU) …/…, Euroopan parlamentin ja neuvoston direktiivin 2014/53/EU täydentämisestä sen 3 artiklan 3 kohdan d, e ja f alakohdassa tarkoitettujen olennaisten vaatimusten soveltamisen osalta

PERUSTELUT
            
            
               1.DELEGOIDUN SÄÄDÖKSEN TAUSTA
            
            
               Käytämme päivittäin lukuisia erilaisia radiolaitteita. Niitä käyttävät niin aikuiset kuluttajat ja ammattikäyttäjät kuin haavoittuvassa asemassa olevat käyttäjät, kuten lapset. 
            
            
               Euroopan parlamentti ja neuvosto ovat tietoisia internetiin liitettävien radiolaitteiden (mukaan lukien esineiden internetin muodostavat koneet, anturit ja verkot) kasvavasta merkityksestä ja niihin liittyvistä turvallisuusongelmista, ja ne ovat toistuvasti tuoneet esiin tarpeen vahvistaa kyberturvallisuutta EU:ssa
                  1
               . Asiaa koskeva EU:n säädäntökehys koostuu useista säädöksistä
                  2
               , jotka koskevat kyberturvallisuuteen tai joihinkin sen osatekijöihin liittyviä näkökohtia. Eri toimijoilla ja sidosryhmillä voi olla tiettyihin kyberturvallisuuskysymyksiin liittyviä erityisiä velvoitteita, joiden avulla varmistetaan koko ekosysteemin pysyminen turvallisena. Esimerkiksi verkko-operaattoreiden ja palveluntarjoajien olisi varmistettava, että niiden järjestelmät ja alustat ovat turvallisia, laitevalmistajien olisi varmistettava, että laitteiden suunnittelussa otetaan huomioon turvallisuusperiaatteet, käyttäjien olisi oltava tietoisia tiettyjen toimintojen suorittamiseen liittyvistä riskeistä ja tarpeesta tehdä tarvittavat päivitykset käyttämiinsä laitteisiin, ja jäsenvaltiot voivat määritellä painopistealueita. Koko ekosysteemin kyberturvallisuus voidaan varmistaa vain, jos kaikki sen osatekijät ovat kyberturvallisia. 
            
            
               Norjan kuluttajaneuvosto puolestaan oli joulukuussa 2016 arvioinut tiettyjen radioyhteydellä varustettujen lelujen teknisiä ominaisuuksia.
                  3
                Sen havaintojen perusteella näyttää siltä, että lasten oikeutta yksityisyyteen, henkilötietojen suojaa ja turvallisuutta koskeva suoja voi olla riittämätön. Integroitujen kaiuttimien, mikrofonien ja muiden anturien ansiosta toisiinsa yhteydessä olevat lelut ovat määritelmänsä mukaan älykkäitä ja voivat esimerkiksi tulkita puhetta, eli ne voivat olla vuorovaikutuksessa lapsen kanssa. Ne saattavat myös tallentaa valokuvien, videoiden, paikannustietojen ja leikkimiseen liittyvien tietojen lisäksi myös sydämen sykettä, nukkumistottumuksia tai muita biometrisiä tietoja. Lisäksi raportista käy ilmi, että jotkin näistä leluista voivat myös mainostaa tuotteita, kun ne toimivat vuorovaikutuksessa lapsen kanssa. Se ei välttämättä ole tämän tyyppisiltä tuotteilta odotetun läpinäkyvyyden periaatteen mukaista. Tästä syystä Euroopan kuluttajajärjestöt
                  4
                vaativat toimenpiteitä.
            
            
               Lelut ovat vain yksi osa laajempaa alaa, johon liittyy samanlaisia riskejä. Direktiivissä 2009/48/EY vahvistetaan turvallisuusvaatimukset, jotka kyseisen direktiivin soveltamisalaan kuuluvien lelujen on täytettävä, ennen kuin niitä voidaan pitää kaupan unionissa. Siinä asetettuihin vaatimuksiin ei kuitenkaan sisälly esimerkiksi henkilötietojen ja yksityisyyden suojan tai petoksilta suojaamisen varmistamista koskevia vaatimuksia. 
            
            
               Älykkäät laitteet, älykamerat ja lukuisat muut internetiin liitettävät radiolaitteet, kuten matkapuhelimet, kannettavat tietokoneet, suojausavaimet, hälytysjärjestelmät ja kotiautomaatiojärjestelmät, ovat nekin esimerkkejä laitteista, joihin liittyy riski hakkeroinnista ja yksityisyyden suojan vaarantumisesta, kun ne yhdistetään internetiin. Lisäksi puettavat radiolaitteet (esim. sormukset, rannekkeet, taskupidikkeet, kuulokkeet, aktiivisuusmittarit jne.) voivat seurata ja rekisteröidä pidemmän aikaa erilaisia arkaluonteisia tietoja käyttäjästä (esim. sijainti, ruumiinlämpö, verenpaine, sykenopeus) ja lähettää niitä edelleen paitsi internetin välityksellä myös epäluotettavien lyhyen kantaman viestintätekniikoiden avulla. Radiolaitedirektiivissä 2014/53/EU
                  5
                vahvistetaan sääntelykehys, joka koskee radiolaitteiden saattamista sisämarkkinoille. Siihen sisältyvät radiolaitteiden markkinoille pääsyä koskevat pakolliset ehdot. Radiolaitedirektiivi kattaa sähkö- ja elektroniikkalaitteet, jotka voivat käyttää radiotaajuuksia viestintään ja/tai radiomääritykseen. Jäsenvaltioiden on kansallisten markkinavalvontaviranomaistensa välityksellä toteutettava korjaavia toimenpiteitä vaatimustenvastaisten radiolaitteiden osalta. 
            
            
               Radiolaitedirektiivin 3 artiklassa vahvistetaan olennaiset vaatimukset, joiden mukaisia unionin markkinoille saatettavien radiolaitteiden on oltava. Direktiivin 3 artiklan 1 kohdan a alakohdassa vahvistetaan terveyttä ja turvallisuutta koskeva olennainen vaatimus, 3 artiklan 1 kohdan b alakohdassa sähkömagneettista yhteensopivuutta koskeva olennainen vaatimus ja 3 artiklan 2 kohdassa radiotaajuuksien tehokasta käyttöä koskeva olennainen vaatimus. 3 artiklan 3 kohdassa säädetään myös muista olennaisista vaatimuksista, joita sovelletaan asiaa koskevissa komission delegoiduissa säädöksissä täsmennettyihin radiolaiteluokkiin. 
            
            
               Radiolaitedirektiivissä siirretään komissiolle valta antaa delegoituja säädöksiä, joissa säädetään radiolaitedirektiivin 3 artiklan 3 kohdassa säädettyjen olennaisten vaatimusten soveltamisesta täsmentämällä, mitkä kyseisistä vaatimuksista koskevat kutakin tiettyä radiolaiteluokkaa. Tämän aloitteen kannalta merkityksellisiä ovat 3 artiklan 3 kohdan toisen alakohdan seuraavat kolme alakohtaa: 
            
            
               ·3 artiklan 3 kohdan d alakohta verkon suojaamiseksi,
            
            
               ·3 artiklan 3 kohdan e alakohta henkilötietojen ja yksityisyyden suojan varmistavien turvalaitteiden takaamiseksi,
            
            
               ·3 artiklan 3 kohdan f alakohta petoksilta suojaamiseksi. 
            
            
               Tavoitteena ei kuitenkaan ole luoda uusia tai voimassa olevan lainsäädännön kanssa päällekkäisiä sääntöjä vaan varmistaa, että voimassa olevat periaatteet muunnetaan tapauksen mukaan erityisvaatimuksiksi, jotka koskevat unionin markkinoille saatettaviksi tarkoitettujen tavaroiden valmistusta ja joiden täytäntöönpanoa voidaan tietyssä määrin valvoa tai todentaa. On tärkeää varmistaa täydentävyys voimassa olevan EU:n kehyksen kanssa. Tämän vuoksi ne radiolaitteet, tuotteet tai komponentit, joihin sovelletaan asetuksia (EU) 2019/2144
                  6
                 ja (EU) 2018/1139
                  7
                tai direktiiviä (EU) 2019/520
                  8
               , eivät saisi kuulua niihin radiolaiteluokkiin, joiden olisi täytettävä direktiivin 2014/53/EU 3 artiklan 3 kohdan e ja f alakohdassa säädetyt olennaiset vaatimukset. 
            
            
               Tietosuojan osalta voidaan todeta, että henkilötietojen ja yksityisyyden suojasta annetulla unionin lainsäädännöllä, kuten Euroopan parlamentin ja neuvoston asetuksella (EU) 2016/679
                  9
                ja Euroopan parlamentin ja neuvoston direktiivillä 2002/58/EY
                  10
               , säännellään henkilötietojen käsittelyä ja yksityisyyden suojaa mutta ei radiolaitteiden saattamista unionin markkinoille. 
            
            
               Tämän aloitteen keskeisenä tavoitteena on vahvistaa ”luottamuksen ekosysteemiä”, joka perustuu kaikkien asiaan liittyvien EU:n säädösten, eli niiden jotka koskevat verkkojen suojaamista, yksityisyyden suojaa ja petoksilta suojaamista, yhteisvaikutukseen. Niitä käsitellään tarkemmin liitteenä olevassa vaikutustenarvioinnissa. Tämän aloitteen tavoitteena on, että EU:n markkinoille pääsee vain riittävän turvallisia radiolaitteita. Yleisten tavoitteiden pohjalta aloitteella pyritään vahvistamaan tiettyjen perusoikeuksien (esim. oikeus yksityisyyteen) kunnioittamista ja tukemaan sellaisissa muissa EU:n säädöksissä vahvistettuja politiikkatavoitteita, jotka eivät anna mahdollisuutta täytäntöönpanon valvontaan markkinoilla. Toimia on myös toteutettava ripeästi, kun otetaan huomioon riskien laajuus ja se, että vaatimusten nopealla soveltamisella on myönteinen vaikutus EU:n nykyisten politiikkatavoitteiden toteutumiseen. Koska on mahdollista käyttää komissiolle jo myönnettyjä toimivaltuutuksia, voidaan toimia voimassa olevan sääntelykehyksen mukaisesti ilman, että siihen tarvitaan erityistä lisälainsäädäntöä. Turvaominaisuuksiltaan puutteellisiin tuotteisiin liittyvien ongelmien ratkaisemiseksi erityistavoitteena on tarjota markkinavalvontaviranomaisille täytäntöönpanoväline, jonka avulla ne voivat toteuttaa korjaavia toimia. Tavoitteena on myös turvata kyseisten tuotteiden sisämarkkinat, joiden toimintaa eivät häiritse toisistaan poikkeavat paikalliset tai kansalliset säännökset, jotka lisäävät erityisesti pienempien yritysten hallinnollista taakkaa. Perimmäisenä tavoitteena on luoda tasapuoliset toimintaedellytykset selkeillä ja oikeasuhteisilla säännöillä, joiden noudattamista valvotaan tehokkaasti ja yhdenmukaisesti koko EU:ssa.
            
            
               Tarve sisämarkkinasäännöille, joihin sisältyy suojatoimia turvallisuuden vaarantavia tuotteita ja palveluja vastaan, tuodaan esiin 16 päivänä joulukuuta 2020 annetussa komission ja unionin ulkoasioiden ja turvallisuuspolitiikan korkean edustajan yhteisessä tiedonannossa ”EU:n kyberturvallisuusstrategia digitaaliselle vuosikymmenelle”
                  11
               .
            
            
               2.SÄÄDÖKSEN HYVÄKSYMISTÄ EDELTÄNEET KUULEMISET
            
            
               Tätä aloitetta koskevassa kuulemisstrategiassa on otettu huomioon kaikki mahdolliset asiaan liittyvät näkökohdat, myös vaikutukset yhteiskuntaan (esim. kuluttajiin ja talouden toimijoihin), kansallisiin viranomaisiin, sisämarkkinoille pääsyn edellytyksiin sekä muiden EU:n säädösten täytäntöönpanoon tai synergiaan niiden kanssa. Sidosryhmiltä saatua palautetta käytettiin muista tutkimuslähteistä (esim. asiakirjatutkimus) saadun näytön lisäksi. 
            
            
               Keskeiset sidosryhmät olivat seuraavat: tietojen käsittelystä, petoksista ja/tai radiolaitteista vastaavat viranomaiset, talouden toimijoiden yhteenliittymät, yksittäiset talouden toimijat, kuluttajajärjestöt, kansalaiset, korkeakoulut/tutkimuslaitokset sekä asiaankuuluvat valtiosta riippumattomat järjestöt, ilmoitetut laitokset ja eurooppalaiset standardointiorganisaatiot.
            
         
         
            
               Erityisiä kuulemistoimia järjestettiin seuraavasti:
            
            
               ·Kaikilla asiaan liittyvillä sidosryhmillä oli mahdollisuus antaa palautetta alustavasta vaikutustenarvioinnista neljän viikon ajan.
                  12
               
            
            
               ·Komission paremman sääntelyn portaalissa käynnistettiin 12 viikkoa kestävä julkinen kuuleminen.
                  13
               
            
            
               ·Erityinen kohdennettu kuuleminen koski jäsenvaltioita, talouden toimijoita (järjestöjä tai yksityishenkilöitä), kuluttajajärjestöjä, vaatimustenmukaisuuden arviointielimiä, kuluttajia ja muita asiantuntijoita.
            
            
               Myös sidosryhmiä, muun muassa radiolaitteita käsittelevän asiantuntijaryhmän kokoukseen osallistuneita tahoja, pyydettiin osallistumaan kohdennettuun kuulemiseen. Näistä 56 osallistui kuulemiseen täyttämällä kyselylomakkeen. Kyseiset 56 vastaajaa tulivat 20 maasta, joista 14 oli EU:n jäsenvaltioita. Eniten vastauksia (14) saatiin Belgiasta, ja niistä lähes kaikki tulivat valmistajia tai kuluttajia edustavilta elimiltä. Seuraavaksi eniten osallistujia oli Saksasta, yhteensä 11 vastaajaa, joista suurin osa oli valmistajia. EU:n ulkopuolisista maista oli parhaiten edustettuna Yhdysvallat viidellä vastaajalla, joihin kuului sekä valmistajia että muita alan toimijoita. Vastaajina oli eri kokoisia organisaatioita tasapainoisesti. Kaikki suuret organisaatiot olivat kahta vaatimustenmukaisuuden arviointilaitosta ja yhtä yliopistoa lukuun ottamatta valmistajia tai kansallisia julkishallintoja. Monet mikro-organisaatioista olivat toimiala- tai kuluttajajärjestöjä. Pienten ja keskisuurten organisaatioiden ryhmä käsitti kaikkia eri tyyppisiä organisaatioita.
            
            
               Yhteensä 42 vastaajaa vastasi avoimeen julkiseen kuulemiseen, joka koostui avoimista ja suljetuista kysymyksistä. Vastaajat jakautuivat eri maihin seuraavasti:
            
            
               ·Kyseiset 42 vastaajaa tulivat 14:stä EU:n jäsenvaltiosta.
            
            
               ·Eniten vastauksia (8) saatiin Saksasta, niistä seitsemän kansalaisilta.
            
            
               ·Belgiasta saatiin kuusi vastausta, joista kaikki EU:n tason edustuselimiltä (viideltä elinkeinoelämän järjestöltä ja yhdeltä kuluttajajärjestöltä).
            
            
               ·Kuusi oli Espanjasta: neljä viranomaisilta ja kaksi yrityksiltä.
            
            
               ·Yksikään vastaajista ei ollut sijoittautunut EU:n ulkopuolelle.
            
            
               Eri tyyppisiä vastaajia oli seuraavasti:
            
            
               ·42 vastaajasta hieman yli puolet (22) oli kansalaisia.
            
            
               ·Kansalaiset tulivat kymmenestä EU:n jäsenvaltiosta. 
            
            
               ·Kuudesta viranomaisesta neljä oli Espanjasta ja yksi Virosta ja Irlannista.
            
            
               ·Elinkeinoelämän järjestöjä oli mukana seitsemän, joista viisi oli Belgiaan sijoittautuneita EU:n tason elimiä.
            
            
               ·Kuusi vastannutta yritystä olivat viidestä eri maasta. Mukana oli kolme mikroyritystä, kaksi pientä yritystä ja yksi suuri yritys.
            
            
               ·Ainoa kuluttajajärjestö oli Belgiaan sijoittautunut EU:n tason elin.
            
            
               Radiolaitteita käsittelevää asiantuntijaryhmää (E03587) kuultiin 18. syyskuuta 2020 ja 17. marraskuuta 2020 delegoidun säädöksen keskeisiä kohtia (soveltamisala, sovellettavat artiklat, poikkeukset, soveltamispäivä) koskeneista alustavista asiakirjoista. Samaa ryhmää kuultiin säädösluonnoksesta 24. helmikuuta 2021. Radiolaitteita käsittelevään asiantuntijaryhmään osallistuu EU:n jäsenvaltioiden ja assosioituneiden maiden viranomaisia, kuluttajajärjestöjä, radiolaitedirektiiviä soveltavien talouden toimijoiden järjestöjä ja eurooppalaisia standardointijärjestöjä. Saadut kommentit ovat julkisesti saatavilla CIRCABC-järjestelmässä
                  14
               , josta löytyvät myös kokousten pöytäkirjoissa esitetyt tiivistelmät asiaan liittyvistä keskusteluista.
            
            
               Joitakin toimintavaihtoehtoja hylättiin joko varhaisessa vaiheessa tai tämän aloitteen laatimisen aikana eri syistä:
            
         
         
            
               ·Varhaisessa vaiheessa pidettiin mahdollisena toimintavaihtoehtona kyberturvallisuutta koskevan horisontaalisen säädöksen käyttöönottoa. Useat yksittäiset valmistajat ja niiden toimialajärjestöt ehdottivat sitä parhaaksi vaihtoehdoksi, jolla niiden mielestä vältettäisiin tulosten, tehokkuuden ja vaikuttavuuden hajanaisuus. Esimerkiksi radiolaitteita käsittelevässä asiantuntijaryhmässä käydyissä keskusteluissa todettiin kuitenkin, että kun otetaan huomioon yhteispäätösmenettelyyn vaadittavat lainsäädännölliset määräajat, kyseinen vaihtoehto ei todennäköisesti toteutuisi yhtä nopeasti kuin radiolaitedirektiivin nojalla annettava yksi tai useampi delegoitu säädös. 
            
            
               ·Alustavan vaikutustenarvioinnin julkaisemisen aikaan kyberturvallisuusasetusta ei ollut vielä hyväksytty, joten mitään vaihtoehtoa ei voitu perustaa kyseiseen säädökseen. Lisäksi asetuksen mukaisten kyberturvallisuuden sertifiointijärjestelmien perustaminen ei luo mitään oikeudellisia velvoitteita tuotteiden markkinoille saattamisen osalta. Kyberturvallisuussertifiointi on edelleen vapaaehtoista toimintaa, ja sitä käsiteltiin toimintavaihtoehtojen yhteydessä osana vapaaehtoisia teollisuuden lähestymistapoja.
            
            
               Myöhemmässä vaiheessa eli alustavan vaikutustenarvioinnin julkaisemisen jälkeen eräs jäsenvaltio ehdotti 3 artiklan 3 kohdan d alakohdan käyttöönottoa yhdessä 3 artiklan 3 kohdan e alakohdan ja 3 artiklan 3 kohdan f alakohdan kanssa. Se totesi, että näiden kolmen artiklan käyttöönotosta yhdessä saadaan yhteisvaikutusta. Koska kyseinen jäsenvaltio ja kuluttajajärjestöt pitivät 3 artiklan 3 kohdan d alakohdan käyttöönottoa täydennyksenä vaihtoehtoon 4, erillistä 3 artiklan 3 kohdan d alakohtaan perustuvaa vaihtoehtoa ei harkittu. 
            
            
               Jotta kaikkien verkkoon liitettävien tuotteiden ja niihin liittyvien palvelujen kyberturvallisuusriskit koko niiden elinkaaren aikana voitaisiin ottaa huomioon, komissio ilmoitti joulukuussa 2020 annetussa yhteisessä tiedonannossa ”EU:n kyberturvallisuusstrategia digitaaliselle vuosikymmenelle”
                  15
               , että se harkitsee kokonaisvaltaista lähestymistapaa, johon voisi sisältyä uusia horisontaalisia sääntöjä kaikkien sisämarkkinoille saatettavien verkkoon liitettävien tuotteiden ja niihin liittyvien palvelujen kyberturvallisuuden parantamiseksi. 
            
            
               3. SÄÄDÖSLUONNOSTA KOSKEVA JULKINEN KUULEMINEN
            
            
               Kun säädösluonnoksesta oli keskusteltu radiolaitteita käsittelevän asiantuntijaryhmän kanssa, käynnistettiin virallinen neljä viikkoa kestänyt julkinen kuuleminen
                  16
               . Kuuleminen oli avoin kaikille kansalaisille ja sidosryhmille rajoituksetta.
            
            
               Vastauksia saatiin kaikkiaan 26. Vastaajat jakautuivat eri maihin seuraavasti:
            
            
               ·Eniten vastauksia (18) saatiin Belgiasta.
            
            
               ·Euroopan unionin ulkopuolelta saatiin vain yksi kannanotto (Sveitsistä).
            
            
               ·Muut vastaukset tulivat Alankomaista (4), Puolasta (1), Saksasta (1) ja Ranskasta (1).
            
            
               Eri tyyppisiä vastaajia oli seuraavasti:
            
            
               ·Suurin osa vastauksista (17) tuli asianomaiselta toimialalta.
            
            
               ·Kuluttajilta ja kansalaisjärjestöiltä saatiin kolme vastausta.
            
            
               ·Neljä kansalaista lähetti palautetta.
            
            
               ·Eurooppalaisilta standardointielimiltä saatiin kaksi vastausta.
            
            
               Näiden kannanottojen arvioinnin perusteella katsottiin, että säädösluonnoksen muuttaminen ei ole tarpeen seuraavista syistä:
            
            
               ·Jotkin kannanotot koskivat teknisiä toimenpiteitä kyberturvallisuusuhkien lieventämiseksi. Tässä säädöksessä ei kuitenkaan säädetä teknisistä toimenpiteistä, vaan siinä ainoastaan vahvistetaan olennaiset vaatimukset. Teknisiä kysymyksiä käsitelleissä kannanotoissa esitetyt mielipiteet otetaan huomioon laadittaessa asiaa tukevia yhdenmukaistettuja standardeja.
            
            
               ·Jotkin sidosryhmät olivat huolissaan siitä, että säädöksestä aiheutuisi päällekkäisiä velvollisuuksia EU:n muiden säädösten kanssa. Tämän säädösluonnoksen aiheena on sen soveltamisalaan kuuluvien laitteiden markkinoille saattaminen, jota ei ole säännelty EU:n muulla lainsäädännöllä. Säädöksellä ei myöskään ole tarkoitus säännellä mitään sellaisia prosesseja tai palveluja eikä markkinoille saattamisen jälkeisiä kysymyksiä, jotka eivät kuulu radiolaitedirektiivin soveltamisalaan.
            
            
               ·Yhden toimialajärjestön näkemyksen mukaan säädös luo esteitä pk-yrityksille. Kuten vaikutustenarvioinnissa todetaan, tekniset ratkaisut esitetään tulevissa yhdenmukaistetuissa standardeissa. Pk-yritykset osallistuvat niiden laadintaan.
            
            
               ·Useat saaduista huomautuksista liittyivät olennaisten vaatimusten soveltamisalaan kuuluvien laiteluokkien ymmärtämiseen. ”Internetiin liitettävien radiolaitteiden” määritelmästä on keskusteltu perusteellisesti asiaa käsittelevässä asiantuntijaryhmässä. Soveltamisalan rajoittaminen käyttötarkoituksen eikä teknisten valmiuksien mukaan merkitsisi sitä, että useat laitteet jäisivät säädöksen soveltamisalan ulkopuolelle. Tekniseltä kannalta katsottuna internetin välityksellä tapahtuva viestintä olisi mahdollista, ja hakkerit voisivat hyödyntää näitä haavoittuvuuksia. Lisäksi ”verkon” käsite on selkeä ja sisältää internetin.
            
         
         
            
               ·Eräät toimialajärjestöt ilmaisivat huolensa teknologianeutraaliuden periaatteesta, koska kiinteällä yhteydellä toimivat laitteet eivät kuulu säädöksen soveltamisalaan. Vaikutustenarvioinnissa vahvistetaan, että langattomat laitteet aiheuttavat suuremman kyberturvallisuuteen liittyvän riskin, joten kyseisten radiolaitteiden osalta olisi toteutettava erityisiä politiikkatoimia.
            
            
               ·Eräs toimialajärjestö huomautti, että säädös ei kata kaikkia lasten käyttämiä laitteita. Tältä osin lasten yksityisyyden suoja varmistetaan velvoitteilla, joita asetetaan internetiin liitettävien laitteiden, lelujen ja lastenhoitolaitteiden valmistajille (kaksi viimeksi mainittua, vaikka ne eivät pysty viestimään internetin kautta). Lasten käyttämät radiolaitteet kuuluvat pääpiirteissään edellä mainittuihin luokkiin.
            
            
               ·Suurin osa sidosryhmistä ilmaisi huolensa siirtymäkaudesta, jota pidettiin liian lyhyenä tai liian pitkänä. 30 kuukauden siirtymäajan katsotaan olevan sopiva, jotta voidaan sekä parantaa kiireellisesti Euroopan markkinoilla olevien radiolaitteiden kyberturvallisuutta että antaa valmistajille riittävästi aikaa mukauttaa tuotteitaan.
            
            
               4.DELEGOIDUN SÄÄDÖKSEN OIKEUDELLINEN SISÄLTÖ
            
            
               Tämän delegoidun asetuksen tarkoituksena on säätää radiolaitedirektiivin 3 artiklan 3 kohdan d, e ja f alakohdassa
                  17
               , jotka koskevat kyberturvallisuuden eri osatekijöitä, vahvistettujen olennaisten vaatimusten soveltamisesta niihin radiolaiteluokkiin, joista aiheutuu kyberturvallisuusriskejä.
            
            
               Siinä säädetään, että radiolaitedirektiivin 3 artiklan 3 kohdan d, e ja f alakohtaa sovelletaan 1 artiklassa määriteltyihin internetiin liitettäviin radiolaitteisiin, jollei delegoidussa säädöksessä määritellyistä poikkeuksista muuta johdu.
            
            
               Lisäksi siinä säädetään, että radiolaitedirektiivin 3 artiklan 3 kohdan e alakohtaa sovelletaan puettaviin radiolaitteisiin, leluihin, jotka ovat myös radiolaitteita, ja lastenhoitoon tarkoitettuihin radiolaitteisiin riippumatta siitä, onko ne liitetty internetiin vai ei, jollei delegoidussa säädöksessä määritellyistä poikkeuksista muuta johdu.
            
            
               Delegoitu asetus on johdonmukainen niiden periaatteiden kanssa, jotka on vahvistettu asiaa koskevissa EU:n eri säädöksissä, erityisesti kyberturvallisuutta koskevassa EU:n lainsäädännössä.
            
            
               Delegoidun asetuksen soveltamispäivä on 30 kuukautta sen voimaantulosta, joten delegoitu asetus ei vaikuta radiolaitteisiin, jotka saatetaan unionin markkinoille ennen kyseistä soveltamispäivää.
            
            
               Delegoidulla asetuksella ei ole vaikutuksia unionin talousarvioon.
            
            
               KOMISSION DELEGOITU ASETUS (EU) …/…,
            
            
               annettu 29.10.2021,
            
            
               Euroopan parlamentin ja neuvoston direktiivin 2014/53/EU täydentämisestä sen 3 artiklan 3 kohdan d, e ja f alakohdassa tarkoitettujen olennaisten vaatimusten soveltamisen osalta
            
            
               (ETA:n kannalta merkityksellinen teksti)
            
            
               EUROOPAN KOMISSIO, joka
            
            
               ottaa huomioon Euroopan unionin toiminnasta tehdyn sopimuksen,
            
            
               ottaa huomioon radiolaitteiden asettamista saataville markkinoilla koskevan jäsenvaltioiden lainsäädännön yhdenmukaistamisesta ja direktiivin 1999/5/EY kumoamisesta 16 päivänä huhtikuuta 2014 annetun Euroopan parlamentin ja neuvoston direktiivin 2014/53/EU
                  18
                ja erityisesti sen 3 artiklan 3 kohdan toisen alakohdan yhdessä sen 3 artiklan 3 kohdan ensimmäisen alakohdan d, e ja f alakohdan kanssa,
            
            
               sekä katsoo seuraavaa:
            
            
               (1)Verkon tai sen toiminnan suojaaminen haitoilta, käyttäjän ja tilaajan henkilötietojen ja yksityisyyden suoja sekä suojaaminen petoksilta tukevat kyberturvallisuusriskeiltä suojaamista.
            
            
               (2)Kuten direktiivin 2014/53/EU johdanto-osan 13 kappaleessa todetaan, radiolaitteiden käyttäjien ja tilaajien henkilötietojen ja yksityisyyden suojaa ja suojaa petoksilta voidaan tehostaa radiolaitteiden erityisillä ominaisuuksilla. Kyseisen perustelukappaleen mukaan radiolaitteet olisi sen vuoksi asianmukaisissa tapauksissa suunniteltava niin, että ne tukevat näitä ominaisuuksia.
            
         
         
            
               (3)Tulevina vuosina 5G:llä on keskeinen rooli unionin digitaalitalouden ja -yhteiskunnan kehittämisessä, ja sillä voi olla vaikutusta lähes kaikkiin unionin kansalaisten elämän osa-alueisiin. 5G-verkkojen kyberturvallisuuteen liittyvässä EU:n riskinhallintatoimenpiteiden välineistössä
                  19
                yksilöidään mahdolliset yhteiset toimenpiteet, joilla voidaan vähentää 5G-verkkojen tärkeimpiä kyberturvallisuusriskejä, ja annetaan opastusta sellaisten toimenpiteiden valintaa varten, jotka olisi asetettava etusijalle kansallisen ja unionin tason riskinhallintasuunnitelmissa. Näiden toimenpiteiden lisäksi on erittäin tärkeää, että kun 5G-radiolaitteita saatetaan unionin markkinoille, noudatetaan yhdenmukaista lähestymistapaa olennaisiin vaatimuksiin, jotka liittyvät kyseisiin laitteisiin sovellettaviin kyberturvallisuuden suojelun osatekijöihin.
            
            
               (4)Turvallisuuden taso, jota sovelletaan 3 artiklan 3 kohdan d, e ja f alakohdassa säädettyjen unionin olennaisten vaatimusten nojalla ja jolla pyritään varmistamaan verkon suojaaminen, käyttäjän ja tilaajan henkilötietojen ja yksityisyyden suojan takaavat turvalaitteet sekä petoksilta suojaaminen, ei saa heikentää kansallisella tasolla edellytettyä korkeaa turvallisuustasoa, kun on kyse hajautetuista älykkäistä energiaverkoista, joissa käytetään kyseisten vaatimusten soveltamisalaan kuuluvia älykkäitä mittareita, sekä 5G-verkkolaitteista, joita käyttävät direktiivissä (EU) 2018/1972 tarkoitettujen yleisten sähköisten viestintäverkkojen ja yleisesti saatavilla olevien sähköisten viestintäpalvelujen tarjoajat.
            
            
               (5)Lisäksi on esitetty useita huolia kyberturvallisuusriskien lisääntymisestä sen vuoksi, että ammattilaiset ja kuluttajat, myös lapset, käyttävät yhä enemmän radiolaitteita, jotka i) pystyvät viestimään internetin kautta, riippumatta siitä, tapahtuuko viestintä suoraan vai jonkin toisen laitteen välityksellä, jäljempänä ’internetiin liitettävät radiolaitteet’, toisin sanoen tällaiset internetiin liitettävät laitteet käyttävät yhteyskäytäntöjä, jotka ovat tarpeen tietojen vaihtamiseksi internetin kanssa joko suoraan tai välilaitteiston välityksellä, ii) voivat olla joko radiotoiminnolla varustettuja leluja, jotka kuuluvat myös Euroopan parlamentin ja neuvoston direktiivin 2009/48/EY
                  20
                soveltamisalaan, tai yksinomaan lastenhoitoon suunniteltuja tai tarkoitettuja laitteita, kuten itkuhälyttimet, tai iii) on suunniteltu tai tarkoitettu käytettäväksi yksinomaan tai ei yksinomaan puettuina, kiinnitettyinä hihnalla tai ripustettuina mihin tahansa käyttäjän kehon osaan (mukaan lukien pää, kaula, vartalo, käsivarret, kädet, jalat ja jalkaterät) tai ihmisten käyttämissä vaatteissa (mukaan lukien päähineet, käsineet ja jalkineet), kuten rannekelloissa, sormuksissa, rannekkeissa, kuulokkeissa, korvakuulokkeissa tai silmälaseissa olevat radiolaitteet, jäljempänä ’puettavat radiolaitteet’. 
            
            
               (6)Tässä yhteydessä kaikki lastenhoitoon tarkoitetut radiolaitteet, direktiivin 2009/48/EY soveltamisalaan kuuluvat radiolaitteet ja puettavat radiolaitteet, jotka pystyvät viestimään internetin kautta, riippumatta siitä, tapahtuuko viestintä suoraan vai jonkin toisen laitteen välityksellä, olisi katsottava internetiin liitettäviksi radiolaitteiksi. Esimerkiksi implantteja ei pitäisi katsoa puettaviksi radiolaitteiksi, koska niitä ei käytetä puettuina, hihnalla kiinnitettyinä tai ripustettuina ihmiskehon osiin eikä vaatteissa. Implantit olisi kuitenkin katsottava internetiin liitettäviksi radiolaitteiksi, jos ne pystyvät viestimään internetin kautta, riippumatta siitä, tapahtuuko viestintä suoraan vai jonkin toisen laitteen välityksellä.
            
            
               (7)Koska on tullut esiin huolia siitä, että radiolaitteet eivät varmista suojaa kyberturvallisuusriskeihin liittyviltä tekijöiltä, on tarpeen säätää, että tiettyihin luokkiin kuuluviin radiolaitteisiin sovelletaan direktiivin 2014/53/EU olennaisia vaatimuksia, jotka liittyvät suojaan verkolle aiheutuvilta vahingoilta, käyttäjien ja tilaajien henkilötietojen ja yksityisyyden suojaan sekä petoksilta suojaamiseen. 
            
            
               (8)Direktiiviä 2014/53/EU sovelletaan tuotteisiin, jotka täyttävät kyseisen direktiivin 2 artiklan mukaisen ’radiolaitteen’ määritelmän, jollei kyseisen direktiivin 1 artiklan 2 ja 3 kohdassa säädetyistä erityisistä poikkeuksista muuta johdu. Direktiivin 2014/53/EU 2 artiklassa olevassa radiolaitteen määritelmässä viitataan laitteisiin, jotka voivat viestiä radioaaltojen välityksellä, mutta missään kyseisen direktiivin vaatimuksissa ei tehdä eroa radiolaitteen radiotoimintojen ja muiden toimintojen välillä, minkä vuoksi laitteiden kaikkien näkökohtien ja osien olisi oltava tässä delegoidussa asetuksessa säädettyjen olennaisten vaatimusten mukaisia. 
            
            
               (9)Kun on kyse verkolle tai sen toiminnalle aiheutuvista vahingoista tai verkkoresurssien väärinkäytöstä, sellaiset internetiin liitettävät radiolaitteet, jotka eivät takaa, että ne eivät vahingoita verkkoja eivätkä käytä väärin verkkoresursseja, voivat aiheuttaa kohtuutonta palvelujen heikentymistä. Verkkohyökkääjä voi esimerkiksi vahingoittamistarkoituksessa hukuttaa internetverkon liikennetulvaan estääkseen laillisen verkkoliikenteen, häiritä kahden radiotuotteen välisiä yhteyksiä ja estää näin pääsyn tiettyyn palveluun, estää tiettyä henkilöä pääsemästä johonkin palveluun, häiritä tietylle järjestelmälle tai henkilölle annettavaa palvelua tai häiritä tietoja. Verkkopalvelujen heikkeneminen voi siten johtaa vihamielisiin kyberhyökkäyksiin, jotka lisäävät operaattoreille, palveluntarjoajille tai käyttäjille aiheutuvia kustannuksia, haittoja tai riskejä. Sen vuoksi internetiin liitettäviin radiolaitteisiin olisi sovellettava direktiivin 2014/53/EU 3 artiklan 3 kohdan d alakohtaa, jossa edellytetään, että radiolaite ei vahingoita verkkoa tai sen toimintaa eikä käytä väärin verkkoresursseja ja aiheuta näin kohtuutonta palvelun heikentymistä.
            
            
               (10)Huolia on tuotu esiin myös internetiin liitettävien radiolaitteiden käyttäjän ja tilaajan henkilötietojen ja yksityisyyden suojasta, koska radiolaitteet pystyvät tallentamaan, tallettamaan ja jakamaan tietoja ja olemaan vuorovaikutuksessa käyttäjän, myös lasten, kanssa, kun kyseiseen radiolaitteeseen on integroitu kaiuttimia, mikrofoneja ja muita antureita. Nämä huolet liittyvät erityisesti radiolaitteen kykyyn tallentaa valokuvia, videoita, paikannustietoja, leikkimiseen liittyviä tietoja sekä sydämensykettä, nukkumistottumuksia tai muita henkilötietoja. Esimerkiksi radiolaitteen lisäasetuksiin pääsee käsiksi oletussalasanalla, jos yhteyttä tai tietoja ei salata tai jos käytössä ei ole vahvaa todentamismenettelyä.
            
            
               (11)Siksi on tärkeää, että unionin markkinoille saatettavissa internetiin liitettävissä radiolaitteissa on turvalaitteet henkilötietojen ja yksityisyyden suojan varmistamiseksi, jos ne pystyvät käsittelemään asetuksen (EU) 2016/679
                  21
                4 artiklan 1 kohdassa määriteltyjä henkilötietoja tai direktiivin 2002/58/EY
                  22
                2 artiklan b ja c alakohdassa määriteltyjä tietoja. Sen vuoksi internetiin liitettäviin radiolaitteisiin olisi sovellettava direktiivin 2014/53/EU 3 artiklan 3 kohdan e alakohtaa.
            
            
               (12)Lisäksi lastenhoitoon tarkoitetut radiolaitteet, direktiivin 2009/48/EY soveltamisalaan kuuluvat radiolaitteet ja puettavat radiolaitteet aiheuttavat henkilötietojen ja yksityisyyden suojan kannalta turvallisuusriskejä, vaikka internetyhteyttä ei olisikaan. Henkilötietoja voidaan siepata, kun kyseiset radiolaitteet lähettävät tai vastaanottavat radioaaltoja eikä niissä ei ole turvalaitteita, joilla varmistetaan henkilötietojen ja yksityisyyden suoja. Lastenhoitoon tarkoitetut radiolaitteet, direktiivin 2009/48/EY soveltamisalaan kuuluvat radiolaitteet ja puettavat radiolaitteet voivat seurata ja rekisteröidä useita käyttäjän arkaluonteisia (henkilökohtaisia) tietoja pitkällä aikavälillä ja lähettää niitä edelleen mahdollisesti suojaamattomien viestintäteknologioiden avulla. Lastenhoitoon tarkoitettujen radiolaitteiden, direktiivin 2009/48/EY soveltamisalaan kuuluvien radiolaitteiden ja puettavien radiolaitteiden olisi varmistettava henkilötietojen ja yksityisyyden suoja, kun ne pystyvät asetuksen (EU) 2016/679 4 artiklan 2 kohdassa tarkoitetulla tavalla käsittelemään asetuksen (EU) 2016/679 4 artiklan 1 kohdassa määriteltyjä henkilötietoja tai direktiivin 2002/58/EY 2 artiklan b ja c alakohdassa määriteltyjä liikenne- ja paikkatietoja. Sen vuoksi näihin radiolaitteisiin olisi sovellettava direktiivin 2014/53/EU 3 artiklan 3 kohdan e alakohtaa.
            
            
               (13)Internetiin liitettävistä radiolaitteista, jotka eivät takaa suojaa petoksilta, voidaan varastaa tietoja, henkilötiedot mukaan luettuina. Eräät petostyypit uhkaavat internetiin liitettäviä radiolaitteita silloin, kun laitteita käytetään maksujen suorittamiseen internetissä. Kustannukset voivat olla suuria, eivätkä ne koske ainoastaan petoksesta kärsinyttä henkilöä vaan myös koko yhteiskuntaa (esim. poliisitutkinnan kustannukset, petoksen uhrille tarjottavista palveluista aiheutuvat kustannukset ja vastuun määrittämistä koskevien oikeudenkäyntien kustannukset). Sen vuoksi on tarpeen varmistaa maksutapahtumien luotettavuus ja minimoida niiden taloudellisten menetysten riski, joita internetiin liitettävän radiolaitteen kautta suoritettavan maksun maksajalle ja vastaanottajalle voisi syntyä.
            
            
               (14)Unionin markkinoille saatettavien internetiin liitettävien radiolaitteiden olisi tuettava ominaisuuksia, joilla varmistetaan suoja petoksilta, kun niiden haltija tai käyttäjä voi siirtää rahaa, rahallista arvoa tai virtuaalivaluuttaa, sellaisena kuin se määritellään Euroopan parlamentin ja neuvoston direktiivin (EU) 2019/713
                  23
                2 artiklan d alakohdassa. Sen vuoksi näihin radiolaitteisiin olisi sovellettava direktiivin 2014/53/EU 3 artiklan 3 kohdan f alakohtaa.
            
            
               (15)Euroopan parlamentin ja neuvoston asetuksessa (EU) 2017/745
                  24
                vahvistetaan lääkinnällisiä laitteita koskevat säännöt ja Euroopan parlamentin ja neuvoston asetuksessa (EU) 2017/746
                  25
                in vitro ‑diagnostiikkaan tarkoitettuja lääkinnällisiä laitteita koskevat säännöt. Sekä asetuksessa (EU) 2017/745 että asetuksessa (EU) 2017/746 käsitellään tiettyjä kyberturvallisuusriskien osatekijöitä, jotka liittyvät direktiivin 2014/53/EU 3 artiklan 3 kohdan d, e ja f alakohdassa käsiteltyihin riskeihin. Radiolaitteita, joihin sovelletaan kumpaa tahansa kyseisistä asetuksista, ei näin ollen pitäisi lukea niihin radiolaiteluokkiin, joiden olisi oltava direktiivin 2014/53/EU 3 artiklan 3 kohdan e ja f alakohdassa säädettyjen olennaisten vaatimusten mukaisia. 
            
            
               (16)Euroopan parlamentin ja neuvoston asetuksessa (EU) 2019/2144
                  26
                vahvistetaan ajoneuvojen sekä niiden järjestelmien ja komponenttien tyyppihyväksyntää koskevat vaatimukset. Euroopan parlamentin ja neuvoston asetuksessa (EU) 2018/1139
                  27
                on puolestaan päätavoitteena siviili-ilmailun yhtenäisen ja korkean turvallisuustason luominen ja ylläpitäminen unionissa. Lisäksi Euroopan parlamentin ja neuvoston direktiivissä (EU) 2019/520
                  28
                vahvistetaan edellytykset sähköisten tietullijärjestelmien yhteentoimivuudelle ja tiemaksujen laiminlyöntiä koskevien tietojen rajatylittävän vaihtamisen helpottamiselle unionissa. Asetuksissa (EU) 2019/2144 ja (EU) 2018/1139 sekä direktiivissä (EU) 2019/520 käsitellään kyberturvallisuusriskien osatekijöitä, jotka liittyvät direktiivin 2014/53/EU 3 artiklan 3 kohdan e ja f alakohdassa käsiteltyihin riskeihin. Radiolaitteita, joihin sovelletaan asetuksia (EU) 2019/2144 ja (EU) 2018/1139 tai direktiiviä (EU) 2019/520, ei näin ollen pitäisi lukea niihin radiolaiteluokkiin, joiden olisi oltava direktiivin 2014/53/EU 3 artiklan 3 kohdan e ja f alakohdassa säädettyjen olennaisten vaatimusten mukaisia.
            
            
               (17)Direktiivin 2014/53/EU 3 artiklassa säädetään olennaisista vaatimuksista, jotka talouden toimijoiden on täytettävä. Jotta vaatimustenmukaisuuden arviointi kyseisten vaatimusten osalta olisi helpompaa, direktiivissä säädetään vaatimustenmukaisuusolettamasta sellaisten radiolaitteiden osalta, jotka ovat sellaisten yhdenmukaistettujen standardien mukaisia, jotka on vahvistettu Euroopan parlamentin ja neuvoston asetuksen (EU) N:o 1025/2012
                  29
                mukaisesti kyseisiä vaatimuksia vastaavien yksityiskohtaisten teknisten eritelmien ilmaisemista varten. Eritelmissä otetaan huomioon ja käsiteltäväksi riskitaso, joka vastaa kunkin tämän asetuksen soveltamisalaan kuuluvan radiolaiteluokan tai -luokan aiottua käyttötarkoitusta.
            
            
               (18)Talouden toimijoille olisi annettava riittävästi aikaa mukautua tämän asetuksen vaatimuksiin. Sen vuoksi tämän asetuksen soveltamista olisi lykättävä. Tämä asetus ei estä talouden toimijoita noudattamasta sitä sen voimaantulopäivästä alkaen.
            
            
               (19)Komissio on järjestänyt asianmukaiset kuulemiset tässä asetuksessa säädettyjä toimenpiteitä valmistellessaan ja kuullut radiolaitteita käsittelevää asiantuntijaryhmää, 
            
            
               ON HYVÄKSYNYT TÄMÄN ASETUKSEN:
            
            
               1 artikla
            
            
               1. Direktiivin 2014/53/EU 3 artiklan 3 kohdan d alakohdassa säädettyä olennaista vaatimusta sovelletaan radiolaitteisiin, jotka voivat viestiä internetin kautta joko suoraan tai jonkin toisen laitteen välityksellä, jäljempänä ’internetiin liitettävät radiolaitteet’.
            
         
         
            
               2. Direktiivin 2014/53/EU 3 artiklan 3 kohdan e alakohdassa säädettyä olennaista vaatimusta sovelletaan kaikkiin seuraavista radiolaitteista, jos kyseiset radiolaitteet pystyvät asetuksen (EU) 2016/679 4 artiklan 2 kohdassa tarkoitetulla tavalla käsittelemään asetuksen (EU) 2016/679 4 artiklan 1 kohdassa määriteltyjä henkilötietoja tai direktiivin 2002/58/EY 2 artiklan b ja c alakohdassa määriteltyjä liikenne- ja paikkatietoja:
            
            
               (a)muut internetiin liitettävät radiolaitteet kuin b, c tai d alakohdassa tarkoitetut laitteet; 
            
            
               (b)yksinomaan lastenhoitoon suunnitellut tai tarkoitetut radiolaitteet;
            
            
               (c)direktiivin 2009/48/EY soveltamisalaan kuuluvat radiolaitteet;
            
            
               (d)radiolaitteet, jotka on suunniteltu tai tarkoitettu yksinomaan tai ei yksinomaan käytettäviksi puettuina, hihnalla kiinnitettyinä tai ripustettuina johonkin seuraavista:
            
            
               (i)kaikki ihmiskehon osat, mukaan lukien pää, kaula, vartalo, käsivarret, kädet, jalat ja jalkaterät;
            
            
               (ii)kaikki ihmisen käyttämät vaatteet, mukaan lukien päähineet, käsineet ja jalkineet.
            
            
               3. Direktiivin 2014/53/EU 3 artiklan 3 kohdan f alakohdassa säädettyä olennaista vaatimusta sovelletaan kaikkiin internetiin liitettäviin radiolaitteisiin, jos niiden haltija tai käyttäjä voi niiden avulla siirtää rahaa, rahallista arvoa tai direktiivin (EU) 2019/713 2 artiklan d alakohdassa määriteltyä virtuaalivaluuttaa.
            
            
               2 artikla
            
            
               1. Poiketen siitä, mitä 1 artiklassa säädetään, direktiivin 2014/53/EU 3 artiklan 3 kohdan d, e ja f alakohdassa säädettyjä olennaisia vaatimuksia ei sovelleta radiolaitteisiin, joihin sovelletaan myös jompaakumpaa seuraavista unionin säädöksistä:
            
            
               (a)asetus (EU) 2017/745;
            
            
               (b)asetus (EU) 2017/746.
            
            
               2. Poiketen siitä, mitä 1 artiklan 2 ja 3 alakohdassa säädetään, direktiivin 2014/53/EU 3 artiklan 3 kohdan e ja f alakohdassa säädettyjä olennaisia vaatimuksia ei sovelleta radiolaitteisiin, joihin sovelletaan myös jotakin seuraavista unionin säädöksistä:
            
            
               (a)asetus (EU) 2018/1139; 
            
            
               (b)asetus (EU) 2019/2144; 
            
            
               (c)direktiivi (EU) 2019/520.
            
            
               3 artikla
            
            
               Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            
            
               Sitä sovelletaan [...] päivästä [...]kuuta [...] [Julkaisutoimisto: lisätään päivämäärä, joka on 30 kuukautta tämän asetuksen voimaantulopäivästä].
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
         
         
            
               Tehty Brysselissä 29.10.2021
            
            
               
                     Komission puolesta
               
               
                     Puheenjohtaja
                     Ursula VON DER LEYEN
               
            
         
         
            
                  
                     (1)
                  
                        Neuvoston päätelmät 5G:n merkityksestä Euroopan taloudelle ja tarpeesta lieventää 5G:hen liittyviä turvallisuusriskejä, 
                  14517/19: https://data.consilium.europa.eu/doc/document/ST-14517-2019-INIT/fi/pdf
                   Neuvoston päätelmät 5G:n merkityksestä Euroopan taloudelle ja tarpeesta lieventää 5G:hen liittyviä turvallisuusriskejä, 
                  https://www.europarl.europa.eu/legislative-train/api/stages/report/current/theme/connected-digital-single-market/file/cyber-security-package
                   
                  https://www.forbrukerradet.no/siste-nytt/connected-toys-violate-consumer-laws/
                     
                  http://www.beuc.eu/publications/beuc-x-2018-017_cybersecurity_for_connected_products.pdf
               
               
                  
                     (2)
                  
                        Niitä ovat erityisesti i) yleinen tietosuoja-asetus (EU) 2016/679 (GDPR), ii) yksityisyyden suojaa sähköisen viestinnän alalla koskeva direktiivi 2002/58/EY (sähköisen viestinnän tietosuojadirektiivi), iii) asetus (EU) 2019/881 (kyberturvallisuusasetus), iv) direktiivi (EU) 2019/713 muihin maksuvälineisiin kuin käteisrahaan liittyvien petosten ja väärennysten torjunnasta, v) tietojärjestelmiin kohdistuvista hyökkäyksistä annettu direktiivi 2013/40/EU, vi) verkko- ja tietojärjestelmien turvallisuutta koskeva direktiivi (EU) 2016/1148 (verkko- ja tietoturvadirektiivi) ja asetus (EU) N:o 910/2014 sähköisestä tunnistamisesta ja sähköisiin transaktioihin liittyvistä luottamuspalveluista sisämarkkinoilla (eIDAS-asetus).
               
               
                  
                     (3)
                  
                  https://www.forbrukerradet.no/siste-nytt/connected-toys-violate-consumer-laws/
               
               
                  
                     (4)
                  
                        
                  http://www.beuc.eu/publications/beuc-x-2018-017_cybersecurity_for_connected_products.pdf
               
               
                  
                     (5)
                  
                        Euroopan parlamentin ja neuvoston direktiivi 2014/53/EU, annettu 16 päivänä huhtikuuta 2014, radiolaitteiden asettamista saataville markkinoilla koskevan jäsenvaltioiden lainsäädännön yhdenmukaistamisesta ja direktiivin 1999/5/EY kumoamisesta (EUVL L 153, 22.5.2014, s. 62).
               
               
                  
                     (6)
                  
                        Euroopan parlamentin ja neuvoston asetus (EU) 2019/2144, annettu 27 päivänä marraskuuta 2019, moottoriajoneuvojen ja niiden perävaunujen sekä näihin ajoneuvoihin tarkoitettujen järjestelmien, komponenttien ja erillisten teknisten yksiköiden tyyppihyväksyntävaatimuksista niiden yleisen turvallisuuden ja ajoneuvon matkustajien ja loukkaantumiselle alttiiden tienkäyttäjien suojelun osalta, Euroopan parlamentin ja neuvoston asetuksen (EU) 2018/858 muuttamisesta ja Euroopan parlamentin ja neuvoston asetusten (EY) N:o 78/2009, (EY) N:o 79/2009 ja (EY) N:o 661/2009 sekä komission asetusten (EY) N:o 631/2009, (EU) N:o 406/2010, (EU) N:o 672/2010, (EU) N:o 1003/2010, (EU) N:o 1005/2010, (EU) N:o 1008/2010, (EU) N:o 1009/2010, (EU) N:o 19/2011, (EU) N:o 109/2011, (EU) N:o 458/2011, (EU) N:o 65/2012, (EU) N:o 130/2012, (EU) N:o 347/2012, (EU) N:o 351/2012, (EU) N:o 1230/2012 ja (EU) 2015/166 kumoamisesta (EUVL L 325, 16.12.2019, s. 1). 
               
               
                  
                     (7)
                  
                        Euroopan parlamentin ja neuvoston asetus (EU) 2018/1139, annettu 4 päivänä heinäkuuta 2018, yhteisistä siviili-ilmailua koskevista säännöistä ja Euroopan unionin lentoturvallisuusviraston perustamisesta, Euroopan parlamentin ja neuvoston asetusten (EY) N:o 2111/2005, (EY) N:o 1008/2008, (EU) N:o 996/2010, (EU) N:o 376/2014 ja direktiivien 2014/30/EU ja 2014/53/EU muuttamisesta sekä Euroopan parlamentin ja neuvoston asetusten (EY) N:o 552/2004, (EY) N:o 216/2008 ja neuvoston asetuksen (ETY) N:o 3922/91 kumoamisesta (EUVL L 212, 22.8.2018, s. 1). 
               
               
                  
                     (8)
                  
                        Euroopan parlamentin ja neuvoston direktiivi (EU) 2019/520, annettu 19 päivänä maaliskuuta 2019, sähköisten tietullijärjestelmien yhteentoimivuudesta ja tiemaksujen laiminlyöntiä koskevien tietojen rajatylittävän vaihtamisen helpottamisesta unionissa (EUVL L 91, 29.3.2019, s. 45).
               
               
                  
                     (9)
                  
                        Euroopan parlamentin ja neuvoston asetus (EU) 2016/679, annettu 27 päivänä huhtikuuta 2016, luonnollisten henkilöiden suojelusta henkilötietojen käsittelyssä sekä näiden tietojen vapaasta liikkuvuudesta ja direktiivin 95/46/EY kumoamisesta (yleinen tietosuoja-asetus) (EUVL L 119, 4.5.2016, s. 1).
               
               
                  
                     (10)
                  
                        Euroopan parlamentin ja neuvoston direktiivi 2002/58/EY, annettu 12 päivänä heinäkuuta 2002, henkilötietojen käsittelystä ja yksityisyyden suojasta sähköisen viestinnän alalla (sähköisen viestinnän tietosuojadirektiivi) (EYVL L 201, 31.7.2002, s. 37). 
               
               
                  
                     (11)
                  
                        JOIN(2020) 18 final. 
               
               
                  
                     (12)
                  
                        
                  https://ec.europa.eu/info/law/better-regulation/have-your-say/initiatives/2018-Smartwatches-and-connected-toys
                   
               
               
                  
                     (13)
                  
                        
                  https://ec.europa.eu/info/law/better-regulation/have-your-say/initiatives/2018-Smartwatches-and-connected-toys/public-consultation
                   
               
               
                  
                     (14)
                  
                        
                  https://circabc.europa.eu/ui/group/43315f45-aaa7-44dc-9405-a86f639003fe/library/f6e8f574-6864-4350-94bb-1719fe29a6c0?p=1&n=10&sort=modified_DESC
                   
               
               
                  
                     (15)
                  
                        JOIN(2020) 18 final.
               
               
                  
                     (16)
                  
                        https://ec.europa.eu/info/law/better-regulation/have-your-say/initiatives/2018-Internetyhteydella-varustetut-radiolaitteet-ja-puettavat-radiolaitteet_fi
               
               
                  
                     (17)
                  
                        d) Verkon suojaaminen, e) henkilötietojen ja yksityisyyden suoja ja f) suojaaminen petoksilta.
               
               
                  
                     (18)
                  
                        EUVL L 153, 22.5.2014, s. 62.
               
               
                  
                     (19)
                  
                        Cybersecurity of 5G networks - EU Toolbox of risk mitigating measures, 29.1.2020. https://ec.europa.eu/digital-singlemarket/en/nis-cooperation-group
               
               
                  
                     (20)
                  
                        Euroopan parlamentin ja neuvoston direktiivi 2009/48/EY, annettu 18 päivänä kesäkuuta 2009, lelujen turvallisuudesta (EUVL L 170, 30.6.2009, s. 1).
               
               
                  
                     (21)
                  
                  
                        Euroopan parlamentin ja neuvoston asetus (EU) 2016/679, annettu 27 päivänä huhtikuuta 2016, luonnollisten henkilöiden suojelusta henkilötietojen käsittelyssä sekä näiden tietojen vapaasta liikkuvuudesta ja direktiivin 95/46/EY kumoamisesta (yleinen tietosuoja-asetus) (EUVL L 119, 4.5.2016, s. 1). 
                  
               
               
                  
                     (22)
                  
                        Euroopan parlamentin ja neuvoston direktiivi 2002/58/EY, annettu 12 päivänä heinäkuuta 2002, henkilötietojen käsittelystä ja yksityisyyden suojasta sähköisen viestinnän alalla (sähköisen viestinnän tietosuojadirektiivi) (EYVL L 201, 31.7.2002, s. 37). 
               
               
                  
                     (23)
                  
                        Euroopan parlamentin ja neuvoston direktiivi (EU) 2019/713, annettu 17 päivänä huhtikuuta 2019, muihin maksuvälineisiin kuin käteisrahaan liittyvien petosten ja väärennysten torjunnasta ja neuvoston puitepäätöksen 2001/413/YOS korvaamisesta (EUVL L 123, 10.5.2019, s. 18).
               
               
                  
                     (24)
                  
                        Euroopan parlamentin ja neuvoston asetus (EU) 2017/745, annettu 5 päivänä huhtikuuta 2017, lääkinnällisistä laitteista, direktiivin 2001/83/EY, asetuksen (EY) N:o 178/2002 ja asetuksen (EY) N:o 1223/2009 muuttamisesta sekä neuvoston direktiivien 90/385/ETY ja 93/42/ETY kumoamisesta (EUVL L 117, 5.5.2017, s. 1). 
               
               
                  
                     (25)
                  
                        Euroopan parlamentin ja neuvoston asetus (EU) 2017/746, annettu 5 päivänä huhtikuuta 2017, in vitro -diagnostiikkaan tarkoitetuista lääkinnällisistä laitteista sekä direktiivin 98/79/EY ja komission päätöksen 2010/227/EU kumoamisesta (EUVL L 117, 5.5.2017, s. 176).
               
               
                  
                     (26)
                  
                        Euroopan parlamentin ja neuvoston asetus (EU) 2019/2144, annettu 27 päivänä marraskuuta 2019, moottoriajoneuvojen ja niiden perävaunujen sekä näihin ajoneuvoihin tarkoitettujen järjestelmien, komponenttien ja erillisten teknisten yksiköiden tyyppihyväksyntävaatimuksista niiden yleisen turvallisuuden ja ajoneuvon matkustajien ja loukkaantumiselle alttiiden tienkäyttäjien suojelun osalta, Euroopan parlamentin ja neuvoston asetuksen (EU) 2018/858 muuttamisesta ja Euroopan parlamentin ja neuvoston asetusten (EY) N:o 78/2009, (EY) N:o 79/2009 ja (EY) N:o 661/2009 sekä komission asetusten (EY) N:o 631/2009, (EU) N:o 406/2010, (EU) N:o 672/2010, (EU) N:o 1003/2010, (EU) N:o 1005/2010, (EU) N:o 1008/2010, (EU) N:o 1009/2010, (EU) N:o 19/2011, (EU) N:o 109/2011, (EU) N:o 458/2011, (EU) N:o 65/2012, (EU) N:o 130/2012, (EU) N:o 347/2012, (EU) N:o 351/2012, (EU) N:o 1230/2012 ja (EU) 2015/166 kumoamisesta (EUVL L 325, 16.12.2019, s. 1).
               
               
                  
                     (27)
                  
                        Euroopan parlamentin ja neuvoston asetus (EU) 2018/1139, annettu 4 päivänä heinäkuuta 2018, yhteisistä siviili-ilmailua koskevista säännöistä ja Euroopan unionin lentoturvallisuusviraston perustamisesta, Euroopan parlamentin ja neuvoston asetusten (EY) N:o 2111/2005, (EY) N:o 1008/2008, (EU) N:o 996/2010, (EU) N:o 376/2014 ja direktiivien 2014/30/EU ja 2014/53/EU muuttamisesta sekä Euroopan parlamentin ja neuvoston asetusten (EY) N:o 552/2004, (EY) N:o 216/2008 ja neuvoston asetuksen (ETY) N:o 3922/91 kumoamisesta (EUVL L 212, 22.8.2018, s. 1). 
               
               
                  
                     (28)
                  
                        Euroopan parlamentin ja neuvoston direktiivi (EU) 2019/520, annettu 19 päivänä maaliskuuta 2019, sähköisten tietullijärjestelmien yhteentoimivuudesta ja tiemaksujen laiminlyöntiä koskevien tietojen rajatylittävän vaihtamisen helpottamisesta unionissa (EUVL L 91, 29.3.2019, s. 45).
               
               
                  
                     (29)
                  
                        Euroopan parlamentin ja neuvoston asetus (EU) N:o 1025/2012, annettu 25 päivänä lokakuuta 2012, eurooppalaisesta standardoinnista, neuvoston direktiivien 89/686/ETY ja 93/15/ETY sekä Euroopan parlamentin ja neuvoston direktiivien 94/9/EY, 94/25/EY, 95/16/EY, 97/23/EY, 98/34/EY, 2004/22/EY, 2007/23/EY, 2009/23/EY ja 2009/105/EY muuttamisesta ja neuvoston päätöksen 87/95/ETY ja Euroopan parlamentin ja neuvoston päätöksen N:o 1673/2006/EY kumoamisesta (EUVL L 316, 14.11.2012, s. 12).